Nog ŉ verdagte vas ná Mooinooi-vroue se verdwyningŉ Vierde verdagte is in hegtenis geneem in verband met raaiselagtige verdwyning van Joey en Anisha van Niekerk van Mooinooi in Noordwes. Ao. Mpeile Talane, woordvoerder van die polisie, het Woensdag aan Maroela Media gesê die vierde verdagte, Alex Mudau (36), is Vrydag in Majakaneng, tussen Mooinooi en Brits, in hegtenis geneem. Hy het Maandag in die Brits-landdroshof verskyn. Die saak is tot Vrydag uitgestel wanneer hy saam met die ander drie verdagtes gaan verskyn op aanklagte van moord, ontvoering, roof, die onwettige besit van ŉ vuurwapen en dwarsboming van die gereg. Die ander drie verdagtes, Aaron Sithole (23), Koos Strydom (53) en ‘n vermoedelike minderjarige verdagte, het reeds verlede Vrydag in die hof verskyn ná hul inhegtenisneming ŉ dag tevore. Persoonlike besittings, waaronder die vroue se bankkaarte, is in die verdagtes se besit gevind. Die saak is tot komende Vrydag uitgestel wanneer die verdagtes na verwagting om borgtog gaan aansoek doen. Maroela Media het vroeër berig Joey (32) en Anisha (30) is op 10 Desember omstreeks 07:30 vir die laaste keer in die Mooinooi-omgewing gesien waar hulle saam op ŉ kleinhoewe woon. Joey se pa is onlangs oorlede. Hulle was op pad na Pretoria om sy roudiens by te woon, maar is sedertdien nie weer gesien nie. Hul uitgebrande Nissan X-Trail-sportnutsvoertuig is Saterdagoggend in die Magaliesburg-omgewing gevind. Daar was egter geen teken van hulle nie. Wynand van Niekerk (34), Anisha se broer, het die gemeenskap versoek om die familie Vrydagoggend by die Brits-landdroshof by te staan om teen die mans se borgtogaansoek te betoog. “Ons doen ŉ beroep op elke gemeenskapsforum, leiers van organisasies en individue om saam te span en te help. Ons wil hul borgtogaansoek teenstaan op enige moontlike manier,” het hy gesê. “Anisha en Joey se storie raak ons samelewing. Daar is baie mense wat jaarliks deur hierdie soort misdade geraak word. Kom ons staan saam vir Joey en Anisha en elke ander slagoffer van misdaad in Suid-Afrika.” Volgens Talane duur die soektog na die vroue voort. Hy het vroeër beklemtoon hoewel die verdagtes van moord aangekla word, is die vroue se liggame nog nie opgespoor nie. Enigiemand met meer inligting oor die twee vroue se verdwyning word versoek om ao. Christiaan Robinson by 082 643 6137 of 014 574 5000 te bel.